b'\n_START_ARTICLE_\nMatja\xc5\xbe Zupan\n_START_SECTION_\nSkakalna kariera\n_START_PARAGRAPH_\nMatja\xc5\xbe Zupan se je kot tekmovalec s smu\xc4\x8darskimi skoki ukvarjal 20 let, prvo prilo\xc5\xbenost za nastop v Svetovnem pokalu je dobil 13. decembra 1986 v Lake Placidu. V tem tekmovanju mu je edina uvrstitev na stopni\xc4\x8dke uspela 15. marca 1987 v Planici, ko je zaostal le za Norve\xc5\xbeanom Olejem Gunnarjem Fidjest\xc3\xb8lom. Dober mesec dni (11.2.1987) pred edinimi stopni\xc4\x8dkami v svetovnem pokalu ja na svetovnem prvenstvu v Oberstdorfu zasedel 4. mesto na 120-metrski skakalnici. Najve\xc4\x8dji uspeh je dosegel na Zimskih olimpijskih igrah 1988, kjer je ekipa v sestavi Matja\xc5\xbe Debeljak, Miran Tepe\xc5\xa1, Primo\xc5\xbe Ulaga in Matja\xc5\xbe Zupan priskakala srebrno medaljo. Nastopil je tudi na Zimskih olimpijskih igrah 1992, kjer je bil z ekipo 6., na srednji skakalnici 18. in na veliki napravi 27. V letih 1989 in 1992 je postal dr\xc5\xbeavni prvak. Kariero aktivnega tekmovalca je zaklju\xc4\x8dil 27. marca 1994 v Thunder Bayu.\n_START_SECTION_\nTrenerska kariera\n_START_PARAGRAPH_\nPo tem, ko je bil v letih 1996[1999 pomo\xc4\x8dnik trenerja slovenske reprezentance v smu\xc4\x8darskih skokih, je pred sezono 1999/00 postal glavni trener le-te. Do sezone 2005/06, ko je Zupan prenehal z opravljanjem te funkcije, so slovenski skakalci na svetovnih prvenstvih oz. olimpijskih igrah osvojili tri kolajne - na Zimskih olimpijskih igrah 2002 so bronasto medaljo na mo\xc5\xa1tveni tekmi osvojili Primo\xc5\xbe Peterka, Peter \xc5\xbdonta, Damjan Fras in Robert Kranjec, na Svetovnem prvenstvu 2005 je prvak na srednji skakalnici postal Rok Benkovi\xc4\x8d, bron pa je dobila ekipa v sestavi Primo\xc5\xbe Peterka, Jure Bogataj, Jernej Damjan in Rok Benkovi\xc4\x8d. V Svetovnem pokalu so skakalci pod njegovim vodstvom dosegli \xc5\xa1tiri zmage: 2 Primo\xc5\xbe Peterka, po eno pa Peter \xc5\xbdonta in Robert Kranjec. V sezoni 2006/07 je Zupan vodil \xc4\x8de\xc5\xa1ko reprezentanco. Sredi sezone 2007/08 je ponovno prevzel vodenje slovenske reprezentance po odstopu Ari-Pekke Nikkole. Kljub osvojitvi bronaste medalje na ekipni tekmi Svetovnega prvenstva 2011, je po koncu sezone 2010/11 odstopil s polo\xc5\xbeaja trenerja zaradi \xc2\xbbnezaupanja in pomanjkanje podpore vodstva Smu\xc4\x8darske zveze Slovenije in slovenske skakalne skupnosti\xc2\xab. Isto\xc4\x8dasno je odstopil tudi \xc5\xa1portni direktor reprezentance Franci Petek. V sezonah 2012/13 in 2013/14 je bil glavni trener francoske reprezentance, od sezone 2014/15 pa vodi rusko skakalno reprezentanco._NEWLINE_Za njegove dose\xc5\xbeke so mu podelili Bloudkovo priznanje.'